KOMISIJOS DIREKTYVA 2007/15/EB
2007 m. kovo 14 d.
iš dalies keičianti Tarybos direktyvos 74/483/EEB dėl motorinių transporto priemonių išorinių elementų I priedą, siekiant jį suderinti su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo (1), ypač į jos 13 straipsnio 2 dalies 2 įtrauką,
atsižvelgdama į 1974 m. rugsėjo 17 d. Tarybos direktyvą 74/483/EEB dėl valstybių narių įstatymų, reglamentuojančių motorinių transporto priemonių išorinius elementus, suderinimo (2), ypač į jos 5 straipsnį,
kadangi:
(1)
Direktyva 74/483/EEB yra viena iš Direktyvoje 70/156/EEB nustatytos EB tipo patvirtinimo tvarkos atskirųjų direktyvų. Todėl Direktyvos 70/156/EEB nuostatos, susijusios su transporto priemonių sistemomis, sudedamosiomis dalimis ir atskiraisiais techniniais mazgais, taip pat taikomos Direktyvai 74/483/EEB.
(2)
Dėl techninės pažangos bei siekiant techninių reikalavimų aiškumo, reikia patikslinti transporto priemonių buferiams taikomus reikalavimus.
(3)
Direktyvos 70/156/EEB IV priedo II dalyje pateikiamas Jungtinių Tautų Europos ekonominės komisijos (JT/EEK) taisyklių, kurios gali būti laikomos alternatyva tipo patvirtinimo direktyvoms, sąrašas. Todėl būtina, derinant Direktyvos 74/483/EEB I priedą su technine pažanga, suderinti ir šios direktyvos bei jos atitikmens - JT/EEK 26 taisyklės - reikalavimus.
(4)
Todėl Direktyvą 74/483/EEB reikėtų atitinkamai iš dalies pakeisti.
(5)
Šioje direktyvoje nustatytos priemonės atitinka Derinimo su technikos pažanga komiteto, įsteigto Direktyvos 70/156/EEB 13 straipsnio 1 dalimi, nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 74/483/EEB I priedas iš dalies keičiamas pagal šios direktyvos priedą.
2 straipsnis
Nuo 2009 m. balandžio 4 d. valstybės narės, remdamosi su išoriniais elementais susijusiomis priežastimis, atsisako suteikti EB tipo patvirtinimą arba nacionalinio tipo patvirtinimą transporto priemonių tipui, jeigu nesilaikoma Direktyvoje 74/483/EEB su pakeitimais, padarytais šia direktyva, nustatytų reikalavimų.
3 straipsnis
1. Ne vėliau kaip iki 2008 m. balandžio 4 d. valstybės narės priima ir skelbia įstatymus ir kitus teisės aktus, būtinus šiai direktyvai įgyvendinti. Valstybės narės nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Valstybės narės taiko šias nuostatas nuo 2008 m. balandžio 5 d.
Valstybės narės, priimdamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2007 m. kovo 14 d.